In nomine Dei summi omnipotentis, Patris, et Filii, et Spiritus Sancti. Ego Aimericus, Ausensis comes, et frater meus Bernardus, pro peccatis nostris et Wilelmi, patris nostri, et antecessorum nostrorum, et omnium parentum nostrorum vivorum et mortuorum, donamus Domino Deo et sanctis ejus apostolis Petro et Paulo, ad locum Cluniacum, cui dunnus Hugo abbas preest, monasterium Sancti Orientii, et quicquid modo possidet et in futuro possidebit, et hoc donum simul fecit dunnus Raimundus, avunculus noster, dictus abbas ejusdem loci, et alter avunculus Arnaldus, prepositus ejusdem sedis. Unde rogamus per omnipotentem Deum tam presentes quam succedentes, ut hoc donum collaudent, et integrum et illibatum custodiant, ut gratiam Dei adquirant, et in societatem Cluniensium fratrum, quam pro hoc dono suscepimus, participes fiant. Si quis autem hoc donum calumpniare vel temerare presumpserit, quod apetit non perficiat, sed iram Dei incurrat, et cum Datan et Abiron absortus intereat, et hoc volumus et rogamus, ut hoc donum apostolica dictione confirmetur; ut si quis destruere voluerit, auctoritate beati Petri apostoli distringatur donec resipiscat. Facta est autem hæc carta mense novembri, in claustro ejusdem monasterii Sancti Orientii, in presentia dunni Hugonis, abbatis Cluniensis, et dunni Duranni, Tholosani episcopi, et Wilelmi, episcopi Convenarum, Raimundi, episcopi Lacturiensis, dunni abbatis Sancti Genii, Wilelmi, abbatis Sancti Martini, regente apostolicam sedem dunno Alexandro summo pontifice, Philipo rege regnum Francorum gubernante, et desuper regnante cujus regnum et imperium sine fine permanet in secula seculorum. S. Aimerici comitis et Bernardi fratris ejus. S. avunculorum eorum. S. Raimundi et Arnaldi. S. Arnaldi, prepositi Agennensis. S. Raimundi de Monte et fratrum ejus.